Document ID: /roh_data/filtered/fineweb-2-filterrobots_roh.jsonl.gz/73011

E’l amo mort? O viva’l fingià? Üna dumonda da grond‘importanza cha Jens Nielsen as fa qua e quai fingià al cumanzamaint da la saira. Seguaintamaing: Ün hom as sdaisda e bada i’l bogn ch’el nu paisa plü nöglia. L’hom stübgia. Che esa capità? Mo sia memoria nu funcziuna plü inandret. Ligermaing imbarazzà va’l our da chasa ed ün di curius cumainza. Las frasas – suvent eir be a mezzas – dal protagonist nizzan temas, suggereschan, evocheschan e dandettamaing fana üna pierla inaspettada. Adüna darcheu ans trapla il para-mort cun conclusiuns inudidas sco: «Trar il flà es l‘A ed O da la vita!» Cun seis gö virtuos e sias formulaziuns chi toccan sül viv demascrescha l’actur il grotesc dal minchadi, las crouslas sainza cuntgnü da la lingua, il muglinar vöd dal tscharvè, l‘esser relativ da la perczepziun.